3.

prilog XI. mijenja se kako slijedi: (a) točka 2.1. zamjenjuje se sljedećim: „2.1 Posebni zahtjevi za konjsku kugu Kopitari moraju udovoljavati skupu zahtjeva iz jedne od sljedećih točki: (a) životinje su držane u izolaciji u objektima zaštićenim od vektora tijekom razdoblja od najmanje 30 dana prije datuma otpreme u Uniju te je proveden serološki test i test za identifikaciju uzročnika konjske kuge, s negativnim rezultatima u svim slučajevima, na uzorku krvi uzetom najmanje 28 dana nakon uvođenja u objekte zaštićene od vektora te u razdoblju od deset dana prije datuma otpreme u Uniju; (b) životinje su držane u izolaciji u objektima zaštićenim od vektora tijekom razdoblja od najmanje 40 dana prije datuma otpreme u Uniju te su provedeni serološki testovi za otkrivanje protutijela na virus konjske kuge bez značajnog porasta titra protutijela na uzorcima krvi uzetima u dva navrata u razmaku od najmanje 21 dana, pri čemu je prvi uzorak uzet najmanje sedam dana nakon datuma uvođenja u objekte zaštićene od vektora; (c) životinje su držane u izolaciji u objektima zaštićenim od vektora tijekom razdoblja od najmanje 14 dana prije datuma otpreme u Uniju te je proveden test za identifikaciju virusa konjske kuge, s negativnim rezultatima, na uzorku krvi uzetom najmanje 14 dana nakon datuma uvođenja u objekte zaštićene od vektora te najviše 72 sata prije otpreme u Uniju, uz kontinuirano praćenje zaštite od vektora koje je pokazalo da u objektima zaštićenima od vektora nema insekata vektora; (d) postoje dokumentirani dokazi da su životinje cijepljene protiv konjske kuge cjelokupnim primarnim ciklusom cjepiva, te docijepljene u skladu s preporukama proizvođača, odobrenim cjepivom protiv svih serotipova virusa konjske kuge koji su prisutni u izvornoj populaciji, najmanje 40 dana prije ulaska u objekte zaštićene od vektora, te su životinje držane u izolaciji u objektima zaštićenim od vektora tijekom razdoblja od najmanje 40 dana prije datuma otpreme u Uniju; (e) životinje su držane u izolaciji u objektima zaštićenim od vektora tijekom razdoblja od najmanje 30 dana prije datuma otpreme u Uniju te su podvrgnute serološkom testu za otkrivanje protutijela na virus konjske kuge koji je obavljen u istom laboratoriju istog dana na uzorcima krvi uzetima tijekom razdoblja izolacije u objektima zaštićenim od vektora u dva navrata s razmakom od 21 do 30 dana. Drugi uzorak morao je biti uzet tijekom razdoblja od deset dana prije datuma otpreme u Uniju, s negativnim rezultatima u svim slučajevima ili s negativnim rezultatima testa identifikacije virusa konjske kuge na drugom uzorku.”; (b) točka 2.2. zamjenjuje se sljedećim: „2.2 Posebni zahtjevi za venezuelski encefalomijelitis kopitara Kopitari moraju udovoljavati barem jednom od sljedećih zahtjeva: (a) životinje su cijepljene protiv venezuelskog encefalomijelitisa kopitara primivši cjelokupan primarni ciklus cjepiva te su docijepljene u skladu s preporukama proizvođača tijekom razdoblja od najmanje 60 dana, a najviše 12 mjeseci prije datuma otpreme u Uniju i držane su u izolaciji u objektima zaštićenim od vektora tijekom razdoblja od najmanje 21 dana prije datuma otpreme u Uniju i tijekom tog razdoblja bile su klinički zdrave i njihova je tjelesna temperatura, mjerena svakodnevno, bila u normalnom fiziološkom rasponu. Svi drugi kopitari u istom objektu kod kojih je svakodnevnim mjerenjem utvrđen porast tjelesne temperature podvrgnuti su krvnom testu za izolaciju virusa venezuelskog encefalomijelitisa kopitara, s negativnim rezultatima; (b) životinje nisu cijepljene protiv venezuelskog encefalomijelitisa kopitara te su držane u izolaciji u objektima zaštićenim od vektora tijekom razdoblja od najmanje 21 dana prije datuma otpreme u Uniju i tijekom tog razdoblja bile su klinički zdrave i njihova je tjelesna temperatura, mjerena svakodnevno, bila u normalnom fiziološkom rasponu. Tijekom razdoblja izolacije životinje su podvrgnute dijagnostičkom testu na venezuelski encefalomijelitis kopitara, s negativnim rezultatima, provedenom na uzorku uzetom najmanje 14 dana nakon datuma početka izolacije životinja u objektima zaštićenim od vektora; i životinje su bile zaštićene od insekata vektora do otpreme u Uniju. Svi drugi kopitari u istom objektu kod kojih je svakodnevnim mjerenjem utvrđen porast tjelesne temperature podvrgnuti su krvnom testu za izolaciju virusa venezuelskog encefalomijelitisa kopitara, s negativnim rezultatima; (c) životinje su podvrgnute testu inhibicije hemaglutinacije na venezuelski encefalomijelitis kopitara, koji je proveden u istom laboratoriju istog dana na uzorcima uzetima u dva navrata u razmaku od 21 dana, pri čemu je drugi uzorak uzet u razdoblju od deset dana prije datuma otpreme u Uniju, bez porasta titra protutijela, te testu lančane reakcije polimerazom uz prethodnu reverznu transkripciju (RT-PCR) za otkrivanje genoma virusa venezuelskog encefalomijelitisa kopitara, s negativnim rezultatom, na uzorku uzetom u roku od 48 sati prije otpreme u Uniju, te su od trenutka uzorkovanja za RT-PCR do utovara za otpremu bile zaštićene od napada vektora kombiniranom primjenom odobrenih sredstava za odbijanje insekata i insekticida na životinjama i dezinsekcije nastambe i prijevoznih sredstava u kojima se prevoze.”; (c) dodaje se sljedeća točka 3.: „3. OBJEKT ZAŠTIĆEN OD VEKTORA Minimalni kriteriji za dodjelu statusa objekta zaštićenog od vektora: (a) ima odgovarajuće fizičke barijere na ulaznim i izlaznim točkama, na primjer sustav ulaska i izlaska s dvostrukim vratima; (b) otvori objekta zaštićenog od vektora moraju se zaštiti od vektora mrežom odgovarajuće gustoće koja se mora redovito impregnirati odobrenim insekticidom prema uputama proizvođača; (c) nadziranje i kontrola vektora mora se provoditi u objektu zaštićenom od vektora i oko njega; (d) moraju se poduzeti mjere kako bi se ograničila ili uklonila mjesta razmnožavanja vektora u blizini objekta zaštićenog od vektora; (e) moraju biti uspostavljeni standardni operativni postupci, uključujući opise sigurnosnih i alarmnih sustava, za rad objekta zaštićenog od vektora i prijevoz životinja iz tog objekta do mjesta utovara za otpremu u Uniju.”;